יום המשפחה בחיל האוויר

גאווה באוויר. לכבוד יום המשפחה, פרסם חיל האוויר בעמוד הפייסבוק שלו תמונות של קצינים וחיילים עם בני משפחותיהם, תמונה אחת, של קצין מהחיל ובן זוגו, עוררה תשומת לב מיוחדת וזכתה ליותר מ-2,000 לייקים ומאות שיתופים.

"סרן אדיר גבאי ודין הכירו זמן רב לפני שיצאו לדייט הראשון שלהם", נכתב מתחת לתמונה. "הם שירתו באותה יחידה בחיל האוויר. מאז עברו שמונה שנים והיום הם נשואים טריים. משפחת חיל-האוויר עבורם תמיד תהיה 'המקום שבו הכרתי את המשפחה שלי'".

בנוסף ללייקים, הרוב המוחלט של הגולשים שהגיבו תמכו בבני הזוג ובהחלטת חיל האוויר לברך אותם.

"כל הכבוד לחיל האוויר על הפתיחות!!", כתב אחד מהם. גולשת אחרת הוסיפה: "אוהבת ומחבקת אתכם חיל האוויר".

חיל האוויר מגיב לגולשת שמחתה נגד התמונה

על כך השיב לה היוזר הרשמי של עמוד חיל האוויר: "לכבוד יום המשפחה שחל היום, בחרנו לערוך פרויקט שיציג את כלל סוגי המשפחות המשרתות בחיל-האוויר, ביניהן גם משפחה חד מינית. מבחינתנו כולם שווים וכולנו משפחה אחת גדולה. מאחלים לך יום משפחה שמח ושבוע נפלא".

ביום חמישי בערב עשרות חיילים בשירות סדיר, בהם קצינים, לוחמים ולוחמות, חלקם על מדים, השתתפו בכנס היסוד של תנועת "גאווה כחול לבן" שהוקמה בעקבות קריאות רבנים בציונות הדתית נגד שירות נשים כלוחמות ונגד שיתוף הפעולה של הצבא עם הקהילה הגאה.

יוזם הקמת התנועה סרן במיל' עומר נחמני אמר: "עיקר העבודה שלנו כתנועה תהיה פחות מול החיילים ויותר מול מלש"בים (מיועדים לשירות ביטחון) להט"בים, ללוות אותם בתהליך הגיוס וההכנה לצבא, בעיקר אלה שיש להם הרבה שאלות על שירות כגאה ביחידה קרבית".

קורסי ההכנה לצה"ל של "גאווה כחול לבן" ייערכו בשיתוף עם תנועות "אחרי" וארגון הנוער הגאה. בצבא משרתים עשרות רבות של קצינים הומואים מוצהרים, רובם ככולם בתפקידים עורפיים, אך חלקם גם בכירים, דוגמת אלוף משנה שהקים משפחה עם בן זוגו במקביל לשירותו בתפקיד רגיש.

צה"ל הפך בשנים האחרונות לאחד הצבאות המתקדמים בעולם מבחינת קבלת חיילים להט"בים, ומעניק סיוע וליווי גם לחיילים ולוחמים טראנסג'נדרים שמשרתים בשורותיו. את העמקת הסיוע ושיתוף הפעולה עם הקהילה הגאה הובילה היועצת הקודמת של הרמטכ"ל לענייני נשים, תא"ל במיל' רחל טבת-ויזל, אחת הקצינות הדתיות הבכירות בצבא, שאף הרצתה בפני צבאות זרים על הדרכים לשלב ולקבל בשורות הצבא חיילים לה"טבים.